CELEX: 32019D1145
Language: hu
Date: 2019-07-04 00:00:00
Title: A Bizottság (EU) 2019/1145 végrehajtási határozata (2019. július 4.) az Indiából származó, alakítható öntöttvasból (más néven gömbgrafitos öntöttvasból) készült csövek behozatalára alkalmazandó dömpingellenes intézkedések részleges időközi felülvizsgálatának a hatályban lévő intézkedések módosítása nélküli megszüntetéséről

5.7.2019   
               
               
                  HU
               
               
                  Az Európai Unió Hivatalos Lapja
               
               
                  L 181/87
               
            
         A BIZOTTSÁG (EU) 2019/1145 VÉGREHAJTÁSI HATÁROZATA
         (2019. július 4.)
         az Indiából származó, alakítható öntöttvasból (más néven gömbgrafitos öntöttvasból) készült csövek behozatalára alkalmazandó dömpingellenes intézkedések részleges időközi felülvizsgálatának a hatályban lévő intézkedések módosítása nélküli megszüntetéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) és különösen annak 9. cikke (1) bekezdésére,
         mivel:
         1.   ELJÁRÁS
         
         1.1.   Hatályban levő intézkedések
         
         
                     (1)
                  
                  
                     A jelenleg hatályban lévő intézkedéseket az (EU) 2016/1369 bizottsági végrehajtási rendelettel (2) módosított (EU) 2016/388 bizottsági végrehajtási rendelettel (3) kivetett végleges dömpingellenes vám alkotja.
                  
               
                     (2)
                  
                  
                     Az érintett termék emellett az (EU) 2016/387 bizottsági végrehajtási rendelettel (4) kivetett végleges kiegyenlítő vám hatálya alá is tartozik.
                  
               1.2.   Felülvizsgálati kérelem
         
         
                     (3)
                  
                  
                     2018. március 2-án a Bizottsághoz kérelem érkezett az (EU) 2016/1036 rendelet (a továbbiakban: alaprendelet) 11. cikkének (3) bekezdése szerint a hatályban lévő dömpingellenes intézkedések részleges időközi felülvizsgálatának megindítása iránt, amely az Electrosteel Castings Limited (a továbbiakban Electrosteel) exportáló gyártóra korlátozódott. A kérelmet négy uniós gyártó, a Saint-Gobain PAM, a Saint-Gobain PAM Deutschland GmbH, a Saint-Gobain PAM España S.A. és a Duktus (Production) GmbH (a továbbiakban: kérelmezők) nyújtotta be.
                  
               
                     (4)
                  
                  
                     Az eredeti vizsgálat keretében a Bizottság az Electrosteelre vonatkozóan 4,1 %-os dömpingkülönbözetet állapított meg, a végleges dömpingellenes vámtételt azonban 0 %-ban határozta meg, hogy elkerülje a 9,0 %-os végleges kiegyenlítő vámba már beszámított exporttámogatások kétszeres beszámítását. A kérelem elegendő bizonyítékot tartalmazott arra vonatkozóan, hogy az intézkedések bevezetése óta fokozódott az Electrosteel dömpinggyakorlata, valamint megváltoztak a meglévő intézkedéseket bevezetésének alapját képező körülmények, és ezek a változások tartósak.
                  
               1.3.   A felülvizsgálat megindítása
         
         
                     (5)
                  
                  
                     A Bizottság az alaprendelet 11. cikkének (3) bekezdése szerinti, a dömpingnek az Electrosteel tekintetében való vizsgálatára korlátozódó részleges időközi felülvizsgálat megindításáról határozott. 2018. május 4-én a Bizottság az eljárás megindításáról értesítést (5) (a továbbiakban: az eljárás megindításáról szóló értesítés) tett közzé az Európai Unió Hivatalos Lapjában.
                  
               
                     (6)
                  
                  
                     A felülvizsgálati időszak 2017. április 1-jétől2018. március 31-ig tartott. Az eredeti vizsgálati időszak 2013. október 1-jétől2014. szeptember 30-ig tartott.
                  
               1.4.   Érdekelt felek
         
         
                     (7)
                  
                  
                     Az eljárás megindításáról szóló értesítésben a Bizottság felkérte az érdekelt feleket, hogy ismertessék álláspontjukat. A Bizottság emellett külön tájékoztatta a kérelmezőket, az Electrosteelt és az érintett ország hatóságait a felülvizsgálatról, és felkérte őket az abban való részvételre.
                  
               
                     (8)
                  
                  
                     Az érdekelt felek lehetőséget kaptak álláspontjuk írásbeli ismertetésére, valamint arra, hogy kérjék a Bizottság és/vagy a kereskedelmi ügyekben eljáró meghallgató tisztviselő előtti meghallgatásukat. Az Electrosteel kérte, hogy a Bizottság előtt három alkalommal meghallgatáson vehessen részt, és erre lehetőséget kapott. Ezekre a meghallgatásokra 2018. május 15-én, 2018. június 15-én és 2019. január 17-én került sor.
                  
               2.   A KÉRELEM VISSZAVONÁSA ÉS AZ ELJÁRÁS MEGSZÜNTETÉSE
         
         
                     (9)
                  
                  
                     2019. április 19-én és május 2-án kelt levelükben a kérelmezők kérelmük visszavonásáról tájékoztatták a Bizottságot.
                  
               
                     (10)
                  
                  
                     Az alaprendelet 9. cikke (1) bekezdésének értelmében a panasz visszavonása esetén az eljárás megszüntethető, kivéve, ha ez a megszüntetés az Unió érdekeit sértené.
                  
               
                     (11)
                  
                  
                     A vizsgálat nem tárt fel olyan körülményt, amely arra utal, hogy az eljárás megszüntetése sértené az Unió érdekeit. Ezzel kapcsolatban a Bizottság megjegyezte, hogy nem érkezett észrevétel az érdekelt felektől arra vonatkozóan, hogy az eljárás megszüntetése sértené az Unió érdekeit. A Bizottság ezért úgy ítélte meg, hogy a részleges időközi felülvizsgálati eljárást bármely jelentős tartós változásra vagy az Electrosteel dömpinggyakorlatára vonatkozó hivatalos megállapítás nélkül meg kell szüntetni.
                  
               
                     (12)
                  
                  
                     A Bizottság arra a következtetésre jutott, hogy a dömpingnek az Electrosteel tekintetében való vizsgálatára korlátozódó részleges időközi felülvizsgálatot a hatályban levő intézkedések módosítása nélkül meg kell szüntetni.
                  
               
                     (13)
                  
                  
                     A Bizottság erről megfelelő módon tájékoztatta az érdekelt feleket, és lehetőséget biztosított számukra észrevételeik megtételére.
                  
               
                     (14)
                  
                  
                     E határozat összhangban áll az alaprendelet 15. cikke (1) bekezdése értelmében létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            Megszűnik azon dömpingellenes intézkedések részleges időközi felülvizsgálata, amelyek az Indiából származó, jelenleg az ex 7303 00 10 és ex 7303 00 90 KN-kódok (TARIC-kódok: 7303001010 és 7303009010) alá tartozó, alakítható öntöttvasból (más néven gömbgrafitos öntöttvasból) készült csövek behozatalára alkalmazandók, az alakítható öntöttvasból készült, belső és külső bevonat nélküli csövek (szigetelés nélküli csövek) kivételével.
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2019. július 4-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 176., 2016.6.30., 21. o.
         
         
            (2)  A Bizottság (EU) 2016/1369 végrehajtási rendelete (2016. augusztus 11.) az Indiából behozott alakítható öntöttvasból (más néven gömbgrafitos öntöttvasból) készült csövekre vonatkozó végleges dömpingellenes vám kivetéséről szóló (EU) 2016/388 végrehajtási rendelet módosításáról (HL L 217., 2016.8.12., 4. o.).
         
            (3)  A Bizottság (EU) 2016/388 végrehajtási rendelete (2016. március 17.) az Indiából behozott alakítható öntöttvasból (más néven gömbgrafitos öntöttvasból) készült csövekre vonatkozó végleges dömpingellenes vám kivetéséről (HL L 73., 2016.3.18., 53. o.).
         
            (4)  A Bizottság (EU) 2016/387 végrehajtási rendelete (2016. március 17.) az Indiából behozott alakítható öntöttvasból (más néven gömbgrafitos öntöttvasból) készült csövekre vonatkozó végleges kiegyenlítő vám kivetéséről (HL L 73., 2016.3.18., 1. o.).
         
            (5)  Értesítés az Indiából származó, alakítható öntöttvasból (más néven gömbgrafitos öntöttvasból) készült csövek behozatalára alkalmazandó dömpingellenes intézkedések részleges időközi felülvizsgálatának megindításáról (HL C 157., 2018.5.4., 3. o.).